Pinetown-ongeluk: Trokbestuurder tronk toeSanele Goodness May. Foto: 988 media May is tot agt jaar en 10 maande tronkstraf gevonnis nadat hy op 31 aanklagte skuldig gepleit het. May het skuldig gepleit op 24 aanklagte van strafbare manslag, twee aanklagte van bedrog, ŉ aanklag dat hy Suid-Afrika onwettig binnegekom het, ŉ aanklag dat hy ŉ voertuig sonder ‘n geldige professionele bestuurspermit bestuur het en ŉ aanklag dat hy ŉ padverkeersteken verontagsaam het. May se pleit is deel van ŉ pleit- en vonnisooreenkoms. Sy vragmotor het op 5 September, tydens spitsverkeer, vier minibustaxi’s en twee motors getref. Altesaam 22 mense is op die toneel dood en twee het later in die hospitaal aan hul beserings beswyk. ŉ Video van die voorval het groot reaksie uitgelok en die video is intussen reeds byna 1 miljoen keer op YouTube gekyk. Die video volg onderaan die berig. Hy is sedert die ongeluk in aanhouding en is op twee vorige geleenthede borgtog geweier. Hy is aanvanklik van moord aangekla, maar dit is later na strafbare manslag verander.